ผู้ถือหุ้น SCB แห่แลกหุ้นล้น 99% สู่ยานแม่ SCBX ตบเท้าเข้าตลาดฯ 28 เม.ย.นี้
SCB แลกหุ้นเป็น SCBX ผู้ถือหุ้นตอบรับดีเกินคาดกว่า 99% สะท้อนให้เห็นถึงความเชื่อมั่นที่มีต่อแผนยุทธศาสตร์ยานแม่ เตรียมนำหุ้นเข้าจดทะเบียนใน ตลท. เพื่อนักลงทุนสามารถซื้อขายหุ้น SCBX ในตลาดหลักทรัพย์ได้
 
SCB แลกหุ้นเป็น SCBX ผู้ถือหุ้นตอบรับดีเกินคาดกว่า 99% สะท้อนความเชื่อมั่นต่อแผนยุทธศาสตร์ และเตรียมเข้าจดทะเบียนในตลาดหลักทรัพย์
22 เม.ย. 2565

นายอาทิตย์ นันทวิทยา ประธานเจ้าหน้าที่บริหาร และประธานกรรมการบริหาร บริษัท เอสซีบี เอกซ์ จำกัด (มหาชน) หรือ SCBX และ ธนาคารไทยพาณิชย์ หรือ SCBB กล่าวว่า ผู้ถือหุ้นธนาคารไทยพาณิชย์ ให้การตอบรับกระบวนการแลกหุ้นจากธนาคารไทยพาณิชย์ SCB เป็น SCBX สูงถึง 99% ของจำนวนสิทธิออกเสียงทั้งหมด นับเป็นตัวเลขที่สูงกว่าเป้าหมายที่ตั้งไว้ที่ 90% ซึ่งเสียงตอบรับในครั้งนี้นอกจากจะสื่อถึงความต้องการที่แท้จริงของผู้ถือหุ้นส่วนใหญ่ในการปรับโครงสร้างทางธุรกิจของกลุ่มฯ แล้วยังสะท้อนให้เห็นถึงความเชื่อมั่นของผู้ถือหุ้นที่มีต่อแผนยุทธศาสตร์ยานแม่ มุ่งยกระดับองค์กรสู่กลุ่มบริษัทเทคโนโลยีทางการเงินระดับภูมิภาค ที่สามารถตอบสนองความต้องการใหม่ของผู้บริโภคได้อย่างทันท่วงที และสามารถแข่งขันกับคู่แข่งระดับโลกได้อย่างทัดเทียม
กระบวนการหลังจากนี้คือการนำหุ้น SCBX เข้าจดทะเบียนในตลาดหลักทรัพย์แห่งประเทศไทย เพื่อให้นักลงทุนสามารถซื้อขายหุ้น SCBX ในตลาดหลักทรัพย์ได้ในวันที่ 28 เมษายน 2565 และจะเพิกถอนหลักทรัพย์ของธนาคารไทยพาณิชย์ออกจากตลาดหลักทรัพย์ ทั้งนี้ หุ้น SCBX เมื่อเข้าซื้อขายในตลาดหลักทรัพย์ จะยังคงใช้ชื่อย่อหลักทรัพย์ SCB เช่นเดิม
“เราเชื่อมั่นเป็นอย่างยิ่งว่ากระบวนการปรับโครงสร้างการถือหุ้นในครั้งนี้ จะช่วยเพิ่มศักยภาพและความคล่องตัวในการเติบโตของธุรกิจภายใต้กลุ่มเอสซีบี เอกซ์ ในหลายด้าน โดยมีบทบาทเป็น ยานแม่ นำพากลุ่มฯ ให้มีขีดความสามารถในการสร้างมูลค่าจากธุรกิจใหม่ในอุตสาหกรรมการเงินเทคโนโลยีดิจิทัลให้มีขนาดที่มีนัยยะสำคัญ รวมทั้งเพิ่มความชัดเจนในการทำธุรกิจของกลุ่มฯ ให้สามารถขยายและพัฒนาธุรกิจใหม่ที่มีอนาคตได้อย่างเต็มที่ มีการแบ่งแยกการกำกับดูแลและการบริหารความเสี่ยงทางธุรกิจอย่างชัดเจน ซึ่งจะเป็นประโยชน์ต่อการประกอบธุรกิจของกลุ่มฯโดยรวม และจะนำไปสู่โอกาสที่ผู้ถือหุ้นจะได้รับผลตอบแทนที่สูงขึ้น จากการดำเนินงานของธุรกิจที่โอนย้ายไปยัง SCBX ที่จะขึ้นเป็นบริษัทแม่ของกลุ่มฯ รวมถึงธุรกิจใหม่ในอนาคตในอุตสาหกรรมที่มีโอกาสเติบโตและมีศักยภาพสูง” นายอาทิตย์ กล่าว